The Gathering

Το ξεκίνημα

Το συγκρότημα πήρε την ονομασία του από την ταινία "The Highlander" και στις πρώτες τους ζωντανές εμφανίσεις έπαιζαν διασκευές σε κομμάτια των Celtic Frost, Possessed και Carnivore. Το 1990, ηχογράφησαν το ντέμο "An Imaginary Symphony" με την σύνθεση τους να αποτελείται από το ντράμερ Χανς Ρούτεν, τους κιθαρίστες Ρενέ Ρούτεν και Γιέλμερ Βίρσμα, τον τραγουδιστή Μαρτ Σμιτς, τον μπασίστα Χιούγκο Πρίνζεν Γκίρλινγκς και τον κιμπορντίστα Φρανκ Μπουγιέ.
Την επόμενη χρονιά, ακολούθησε ένα ακόμη ντέμο με τίτλο "Moonlight Archer", πριν περιοδεύσουν στην Ολλανδία ανοίγοντας τις εμφανίσεις των Death και Morbid Angel. Το συγκρότημα υπέγραψε στην δισκογραφική εταιρεία Foundation 2000, μέσω της οποίας κυκλοφόρησε το ντεμπούτο-άλμπουμ του με τίτλο "Always...". Μετά την κυκλοφορία του δίσκου, αποχώρησε από το συγκρότημα ο Σμιτς, μαζί με την Μαρίκ Γκρουτ που έκανε δεύτερα φωνητικά.

Αλλαγή σύνθεσης και ήχου

Νέοι τραγουδιστές του σχήματος ήταν οι Νιλς Ντούφες και Μαρτίνε Βαν Λουν, οι οποίοι αποχώρησαν μετά την κυκλοφορία του δίσκου "Almost a Dance", που πραγματοποιήθηκε τον Σεπτέμβριο του 1993. Νέα τραγουδίστρια του σχήματος ήταν η Αννέκε Βαν Γκίρσμπεργκεν, με την οποία ηχογράφησαν το άλμπουμ "Mandylion", μπαίνοντας για πρώτη φορά στο Top-20 της πατρίδας τους. Στον συγκεκριμένο δίσκο, οι The Gathering αποτραβήχτηκαν από τον doom metal ήχο, εντάσσοντας progressive στοιχεία στην μουσική τους. Για την προώθηση του άλμπουμ, συμμετείχαν στην περιοδεία "Dark Winter Nights" μαζί με τους Lacrimosa, Sentenced και Dream of Sanity.
Το "Nighttime Birds" του 1997 ανέβηκε στην δωδέκατη θέση των ολλανδικών τσαρτ και το συγκρότημα χαρακτηρίστηκε ως ένα από τα σπουδαιότερα ροκ συγκροτήματα της χώρας. Μετά την κυκλοφορία του άλμπουμ, ο Γιέλμερ Βίρσμα αποχώρησε αφήνοντας τον Ρούτεν και την Γκίρσμπεργκεν στις κιθάρες. Προσπαθώντας να διατηρήσουν το επίπεδο της δημοτικότητας τους, οι The Gathering κυκλοφόρησαν το διπλό "How to Measure a Planet?" την επόμενη χρονιά και περιόδευσαν τον Απρίλιο του ίδιου έτους μαζί με τους Lacuna Coil και Siegmen. Η επιτυχία του δίσκου οδήγησε στις πρώτες ζωντανές τους εμφανίσεις στις Ηνωμένες Πολιτείες, όπου έπαιξαν μεταξύ άλλων και στο "Milwaukee Metal Fest", ενώ ηχογράφησαν το ζωντανό άλμπουμ "Superheat".
Μετά την κυκλοφορία του άλμπουμ "if then else", το συγκρότημα διέκοψε την συνεργασία του με την "Century Media", δημιουργώντας την δική του δισκογραφική εταιρεία με την ονομασία "Psychonaut Records". Το 2001, κυκλοφόρησε η συλλογή "Downfall – The Early Years", με στούντιο και ζωντανές ηχογραφήσεις της περιόδου 1990 - 1991.
Τον Αύγουστο του 2002, το συγκρότημα συμμετείχε στα φεστιβάλ "Eurorock" του Βελγίου, "Sziget" της Ουγγαρίας, "M'Era Luna" και "Summer Breeze" της Γερμανίας, "Stagazer" της Ελλάδας και "Long Live Rock n' Roll" της Ρωσίας. Έναν μήνα νωρίτερα, είχαν κυκλοφορήσει το σινγκλ "Black Light District", το οποίο είχε διάρκεια 16 λεπτών και στο οποίο συμμετείχε ως γκεστ η τραγουδίστρια Σάρα Τζέζεμπελ Ντίβα των Cradle of Filth.
Ένα νέο άλμπουμ κυκλοφόρησε στις 24 Φεβρουαρίου 2003 με τίτλο "Souvenirs", ακολουθούμενο από εκτεταμένη περιοδεία με τους Νορβηγούς Pale Forest να ανοίγουν τις εμφανίσεις τους. Τον Οκτώβριο του ίδιου έτους, ο Γκίρλινγκς αντικαταστάθηκε από την μπασίστρια Μαριολάιν Κόιμαν και τον Ιανουάριο του 2004 κυκλοφόρησαν το ακουστικό άλμπουμ "Sleepy Buildings – A Semi Acoustic Evening". Για την προώθηση αυτού του άλμπουμ, περιόδευσαν στην Χιλή και το Μεξικό, πριν συνεχίσουν στις Ηνωμένες Πολιτείες με τους Agalloch και Novembers Doom. Στο γερμανικό μέρος της περιοδείας, τις εμφανίσεις των The Gathering άνοιγαν οι Flowing Tears, ενώ στις 29 Μαΐου 2004 έπαιξαν την πρώτη τους συναυλία στην Ρωσία..
Η προγραμματισμένη αμερικάνικη περιοδεία των The Gathering αναβλήθηκε μετά από την ανακοίνωση ότι η Γκίρσμπεργκεν ήταν έγκυος τριών μηνών. Η "Century Media" κυκλοφόρησε την διπλή συλλογή "Accessories – Rarities and B-Sides" τον Αύγουστο του 2005, συμπεριλαμβανομένων και κάποιων ακυκλοφόρητων ντέμο κομματιών.
Στα τέλη του 2005, το συγκρότημα ξεκίνησε τις ηχογραφήσεις του ένατου άλμπουμ του, το οποίο κυκλοφόρησε τον επόμενο Απρίλιο με τίτλο "Home". Τον Μάρτιο του 2006 περιόδευσαν στην Λατινική Αμερική και τον επόμενο μήνα συνέχισαν στην Γερμανία. Παρ' όλα αυτά, οι πρώτες εβδομάδες της ευρωπαϊκής τους περιοδείας αναβλήθηκαν λόγω κολπικής μόλυνσης που υπέφερε η Γκίρσμπεργκεν.
Στις 11 Φεβρουαρίου 2007, οι The Gathering τιμήθηκαν στις κατηγορίες Best Dutch Live Band και Outstanding Achievement στα "NightLiveXS Awards" στο Άμστερνταμ. Στην συνέχεια περιόδευσαν στην Βόρεια Αμερική με τους Lacuna Coil και ανακοινώθηκε η συμμετοχή τους στο "Metal Female Voices Fest V" για τις 20 Οκτωβρίου, από το οποίο τελικά αποσύρθηκαν.

Αποχώρηση της Γκίρσμπεργκεν και νέες ηχογραφήσεις

Η Γκίρσμπεργκεν αποχώρησε από το συγκρότημα τον Ιούνιο του 2007, με τα εναπομείναντα μέλη του συγκροτήματος να ανακοινώνουν στα τέλη του 2008 ότι ο επόμενος τους δίσκος θα φέρει τον τίτλο "The West Pole". Στις 12 Μαρτίου 2009, ανακοινώθηκε ότι η νέα τραγουδίστρια του σχήματος θα είναι η Σίλιε Βέργκελαντ, με το άλμπουμ να κυκλοφορεί τον Μάιο του ίδιου έτους.
Στις 16 Μαΐου 2011, κυκλοφόρησαν το σινγκλ "Heroes For Ghosts", ενώ περιόδευσαν στη Νότια Αμερική. Ακολούθησε το δέκατο άλμπουμ του συγκροτήματος με τίτλο "Disclosure", χωρίς να καταφέρουν να πλησιάσουν την επιτυχία του παρελθόντος.
Την επόμενη χρονιά, κυκλοφόρησε το "Afterwords", ενώ στις 9 Νοεμβρίου 2014 το συγκρότημα, μαζί με παλιότερα μέλη του, γιόρτασε τα 25α γενέθλια του με μία συναυλία στο Ναϊμέγκεν της Ολλανδίας. Μερικούς μήνες νωρίτερα, είχαν ανακοινώσει ότι θα έκαναν ένα διάλειμμα από τις ηχογραφήσεις και τις περιοδείες, ενώ η Μαριολάιν Κόιμαν αποτελούσε παρελθόν από την σύνθεση τους.